Det Økonomiske og Sociale Udvalgs udtalelse om:

- "Europa-Parlamentets og Rådets forordning (EF) om ændring af forordning (EØF) nr. 3528/86 om beskyttelse af skovene i Fællesskabet mod luftforurening," og

- "Europa-Parlamentets og Rådets forordning (EF) om ændring af forordning (EØF) nr. 2158/92 om beskyttelse af skovene i Fællesskabet mod brande"

(2000/C 51/05)

Rådet for Den Europæiske Union besluttede den 5. oktober 1999 under henvisning til EF-traktatens artikel 175 at anmode om Det Økonomiske og Sociale Udvalgs udtalelse om de ovennævnte emner.

Det forberedende arbejde henvistes til ØSU's sektion for Landbrug, Udvikling af Landdistrikterne og Miljø, som udpegede Lutz Ribbe til ordfører. Sektionen vedtog sin udtalelse den 16. november 1999.

Det Økonomiske og Sociale Udvalg vedtog på sin 368. plenarforsamling af 8.-9. december 1999, mødet den 8. december 1999, med 102 stemmer for, 1 imod og 2 hverken for eller imod følgende udtalelse.

1. Indledning

1.1. Retsgrundlaget for Rådets forordning (EF) nr. 307/97 om ændring af forordning (EØF) nr. 3528/86 om beskyttelse af skovene i Fællesskabet mod luftforurening og (EF) nr. 308/97 om ændring af forordning (EØF) nr. 2158/92(1) om beskyttelse af skovene i Fællesskabet mod brande er traktatens artikel 43. Europa-Parlamentet anlagde sag herom ved Domstolen den 30. april 1997. Den 25. februar 1999 afsagde Domstolen dom i de fælles sager C-164/97 og C-165/97. Dommen annullerer de to forordninger, fordi Rådet skulle have valgt traktatens artikel 130 S (nu traktatens artikel 175) som eneste retsgrundlag. Domstolen har dog suspenderet virkningerne af annulleringen, indtil Rådet inden for en rimelig frist har udstedt nye forordninger om det samme emne.

1.2. Som følge af dommen foreslår Kommissionen nu to nye forordninger. Rent indholdsmæssigt er disse forordninger (så godt som) identiske med de to, der er blevet annulleret, men nu er retsgrundlaget traktatens artikel 175. Finansieringsrammen for de to aktioner (henholdsvis 34 mio. EUR og 50 mio. EUR for perioden 1997-2001) er dog blevet afpasset efter de beløb, der reelt er bevilget i budgettet for perioden 1997-1999, og de beløb, der er afsat i FBF 2000. Ifølge forordningerne fra 1997 var finansieringsrammen for de to aktioner henholdsvis 40 mio. ECU og 70 mio. ECU.

1.3. Hensigten med EF-aktionen vedrørende overvågning af skovene, der er iværksat på grundlag af forordning (EØF) nr. 3528/86 og forlænget indtil udgangen af 2001 med ovennævnte forordning fra 1997, er at få bedre oplysninger om skovenes sundhedstilstand. Sammen med The International Co-operative Programme on Assessment and Monitoring of Air Pollution Effects of Forests (ICP Forests)(2) er aktionen en del af programmet Pan-European Programme for Intensive Forest Monitoring. Efter at have overvåget skovenes tilstand hver for sig indtil 1990 enedes ICP Forests og EU om at etablere et fælles overvågningssystem i 1991. I dag deltager 34 europæiske lande i denne overvågning, herunder alle 15 EU-medlemsstater.

1.4. Det generelle formål med EF-aktionen til beskyttelse af skovene mod brande, der blev iværksat med forordning (EØF) nr. 2158/92 og ændret med forordningen fra 1997, er at begrænse skovbrandenes antal og omfang. Dette sker gennem medfinansiering af foranstaltninger, der skal identificere skovbrandenes årsager og give svar på, hvordan man kan bekæmpe dem, og som skal indføre eller forbedre systemer til brandforebyggelse (f.eks. infrastruktur) og overvågning af skovbrande. Ud over at forlænge aktionen med fem år indtil udgangen af 2001 lægger forordningen fra 1997 særlig vægt på behovet for udbygning af EF's informationssystem for skovbrande (en database).

1.5. I sin meddelelse fra 1998 om en skovbrugsstrategi for Den Europæiske Union(3) bebudede Kommissionen en mere gennemgribende genbehandling af Fællesskabets aktion vedrørende overvågning af skovene i 2001. På grundlag af bl.a. en planlagt workshop med deltagelse af videnskabelige eksperter og andre interesserede parter vil Kommissionen fremsætte et forslag til ændring af den nuværende forordning inden udgangen af år 2000. Et af de vigtigste mål med dette forslag er at udvide aktionen til at omfatte andre belastningsfaktorer i økosystemerne end luftforurening, såsom tørke, klimaændringer og sygdomme(4). Hvad angår EF's aktion til beskyttelse af skovene mod brande omtalte meddelelsen også en forlængelse ud over år 2001, idet denne særlige aktion vil blive videreført og styrket(5).

2. Generelle bemærkninger

2.1. Ligesom i sin udtalelse(6) om forordningerne fra 1997 hilser Det Økonomiske og Sociale Udvalg forlængelsen af de to aktioner indtil udgangen af 2001 velkommen. ØSU ser også positivt på den foreslåede ændring af det retlige grundlag, som - i overensstemmelse med EF-Domstolens dom - nu afspejler den overvejende miljømæssige dimension i de pågældende aktioner.

2.2. ØSU er dog yderst bekymret over forslagenes budgetmæssige aspekter. ØSU kan konstatere, at den foreslåede finansieringsramme for begge aktioner er væsentlig lavere end de beløb, der blev stillet i udsigt i forordningerne fra 1997. Denne reduktion er ikke rimelig i lyset af de muligheder, der ligger i aktionerne, idet disse kunne medfinansiere et langt større antal fornuftige projekter. ØSU opfordrer derfor budgetmyndigheden til at se på mulighederne for at udvide den foreslåede finansieringsramme.

2.3. ØSU mener, at de planlagte beretninger om anvendelsen af de to forordninger skal fungere som grundlag for debatten om den genbehandling, der omtales i punkt 1.5, og bør omfatte en vurdering af de gennemførte foranstaltningers virkning og omkostningseffektivitet. ØSU foreslår derfor, at disse beretninger offentliggøres et år inden, de to aktioner udløber, dvs. ved udgangen af år 2000. De foreslåede nye forordninger bør desuden indeholde en henvisning til den planlagte forlængelse af aktionerne efter år 2001. Under punkt 3 fremsættes i denne forbindelse to specifikke ændringsforslag.

2.4. ØSU vælger at afholde sig fra yderligere bemærkninger til indholdet i de foreslåede aktioner, idet man venter på de forslag til ændringer, der efter planen vil blive fremlagt i slutningen af år 2000. På indeværende tidspunkt vil ØSU blot nævne nogle aspekter, som Kommissionen bør tage hensyn til under forberedelsen af sine forslag til ændringer:

- Genbehandlingsprocessen bør omfatte alle relevante parter, herunder ngo'er på miljøområdet.

- Samordningen med andre overvågningssystemer (f.eks. det system, der er indført med direktiv 96/62 om vurdering og styring af luftkvalitet) bør styrkes.

- Muligheden for (yderligere) inddragelse af de central- og østeuropæiske lande i overensstemmelse med associationsaftalerne og de relevante tillægsprotokoller bør undersøges.

2.5. På baggrund af rapporten fra 1999 om skovenes tilstand i Europa(7), der bl.a. viser, at der for de tre vigtigste træarters vedkommende er sket en generel forringelse af kronernes tilstand, vil ØSU endelig understrege, at det er vigtigt, at de politiske beslutningstagere træffer deres beslutninger ud fra den information, der stilles til rådighed via aktionerne. Det er deres opgave at tage de fornødne politiske initiativer og vende den observerede udvikling. Et centralt spørgsmål er behovet for yderligere at reducere koncentrationerne af troposfærisk ozon, efterhånden som det bliver mere og mere klart, at ozon kan medføre synlige skader på skovene, ikke mindst i Middelhavsområdet.

3. Særlige bemærkninger

På baggrund af de generelle bemærkninger herover foreslår ØSU følgende ændringer:

3.1. Artikel 1 i den foreslåede ændring af forordning nr. 3528/86

Artikel 11 i forordning (EØF) nr. 3528/86 affattes således:

"Artikel 11

[stk. 1 og 2 ændres ikke]

3. Et år inden udløbet af den i stk. 1 nævnte periode forelægger Kommissionen Rådet, Europa-Parlamentet, Det Økonomiske og Sociale Udvalg og Regionsudvalget en beretning om denne forordnings anvendelse med en vurdering af de gennemførte foranstaltningers virkning og omkostningseffektivitet og henstillinger vedrørende en videreudvikling af aktionen.

4. Inden udløbet af den i stk. 1 nævnte periode skal denne forordning genbehandles af Rådet og Europa-Parlamentet på grundlag af et forslag fra Kommissionen og den i stk. 3 nævnte beretning."

3.2. Artikel 1 i den foreslåede ændring af forordning nr. 2158/92

Artikel 10 i forordning (EØF) 2158/92 erstattes med følgende:

"Artikel 10

[stk. 1 og 2 ændres ikke]

3. Et år inden udløbet af den i stk. 1 nævnte periode forelægger Kommissionen Rådet, Europa-Parlamentet, Det Økonomiske og Sociale Udvalg og Regionsudvalget en beretning om denne forordnings anvendelse med en vurdering af de gennemførte foranstaltningers virkning og omkostningseffektivitet og henstillinger vedrørende en videreudvikling af aktionen.

4. Inden udløbet af den i stk. 1 nævnte periode skal denne forordning genbehandles af Rådet og Europa-Parlamentet på grundlag af et forslag fra Kommissionen og den i stk. 3 nævnte beretning."

Bruxelles, den 8. december 1999.

Beatrice RANGONI MACHIAVELLI

Formand for

Det Økonomiske og Sociale Udvalg

(1) Flere steder i den engelske version af Kommissionens forslag (f.eks. på forsiden) henvises der ukorrekt til 2158/86/EEC i stedet for til 2158/92/EEC.

(2) Dette program er iværksat under Convention of Long-Range Transboundary Air Pollution (CLRTAP) under De Forenede Nationers Økonomiske Kommission for Europa (FN/ECE).

(3) KOM(1998) 649 endelig udg. af 18. november 1998.

(4) Jf. punkt 5 i Rådets resolution af 15. december 1998 om emnet, hvor Kommissionen opfordres til "til stadighed [at] forbedre effektiviteten af det europæiske overvågningssystem for skovenes sundhedstilstand under hensyn til alle potentielle indvirkninger på skovenes økosystemer".

(5) Dette bekræftes også i Rådets resolution fra december 1998, jf. punkt 6: "[Rådet for Den Europæiske Union] går ind for at fortsætte ... og overveje en eventuel forbedring af Fællesskabets foranstaltning ..., da denne har kunnet bidrage til at gøre de forebyggende foranstaltninger mere effektive."

(6) EFT C 66 af 3.3.1997.

(7) Udgivet i fællesskab af FN/ECE og Europa-Kommissionen.